Струмичкиот карневал кој требаше да се одржи во сабота е откажан. Нема да се одржи ниту Маскенбал во „Сириус“, каде требаше утревечер да се избира принц и принцеза за карневалот. Ќе нема ни Детски карневал во недела на Прочка. Ова за Радио СтрумицаНет го потврди градоначалникот на Струмица, Коста Јаневски, кој вечерва по „Концертот под маски“ одржа состанок со Организациониот одбор на Струмичкиот карневал, кои биле и во комуникација со надлежните државни институции за состојбата со коронавирусот и препораките до нив за и околу одржувањето на Струмичкиот карневал.

Се очекува Владата утре претпладне да донесе одлука со која се забранува одржување манифестации и јавни собири во наредните денови, на предлогот што вечерва го утврдил Управувачкиот комитет, највисоката инстанца во системот за управување со кризи во државата.

Според нашите извори од Организациониот одбор, денеска попладне и неколку странски карневалски групи, кои требале да пристигнат утре за да бидат и на Маскебалот, го откажале учеството на Струмичкиот карневал.